 ሰዎች “ወተት እናኮናትራለን” እንደሚሉት እኛም “የአኩሪ አተር ወተት እናኮናትራለን” 
“ነፍሰጡር ስለሆንኩ ልጄን የአኩሪ አተር ወተት ሆዴ ውስጥ አላምደዋለሁ”         ፊርማዬ ደረጀ “ብሌስ አግሪ ፉድ ላቦራቶሪ ሰርቪስ” በአኩሪ አተር ቅንብርና አዘገጃጀት አሰልጥኖ በዚህ ሳምንት ካስመረቃቸው ባለሙያዎች አንዷ ናት፡፡ የ27 ዓመቷ ፊርማዬ ባለትዳር ስትሆን እናት ሆና የመጀመሪያ ልጇን ለመሳም በጉጉት እየተጠባበቀች ትገኛለች፡፡ በነርስነት ዲፕሎማ ያላት ፊርማዬ፤ በሽያጭ ሰራተኛነትም አገልግላለች፡፡ ብዙ ጊዜ ፍላጎቷ የራሷ ሥራ እንዲኖራት ነው፡፡ ስለዚህ የሌላ አካል ተቀጣሪ መሆን አትፈልግም፡፡ በዚህና በሌላም ምክንያቶች ሥራዋን ትታ ነበር፡፡ ብሌስ፣ አግሪፉድ ላቦራቶሪ ሰርቪስ በአኩሪ አተር ቅንብርና አዘገጃጀት ለማሰልጠን ማስታወቂያ ማውጣቱን ባሏ ነግሯት ተመዘገበች፡፡ ስልጠናው በጣም ጥሩና ከጠበቀችው በላይ ሆኖ እንዳገኘችው የገለጸችው ፊርማዬ፣ ተማሪዎች አዲስ ሐሳብ ሲያቀርቡ፣ መምህራኑ እንሞክረው እንጂ አይሆንም እንደማይሉ፣ ሞክረውም አዲስ ውጤት እንደሚያገኙ፣ ከሰልጣኞቹ በጣም ተግባብተው ስለነበር ጥሩ ጊዜ ማሳለፋቸውን ገልጻለች፡፡ አኩሪ አተር ሁለት ክፍል አለው፡፡ ቆዳው ወይም ሽፋኑ ዘይት፣ ውስጡ ደግሞ ፕሮቲን ስላለው፣ ለሕፃነት በጣም የተመጣጠነ ምግብ ነው፡፡ በአሁኑ ወቅት የላም ወተት ውድ ከመሆኑም በላይ እየጠፋ ስለሆነ፣ የአኩሪ አተር ወተት በጥንቃቄ አዘጋጅተንና አፍልተን ለልጆቻችን ብንሰጥ በጣም ጠቃሚ ምግብ ነው፡፡ እኔ አሁን ነፍሰጡር ስለሆንኩ ልጄን ሆድ ውስጥ እያለ አላምደዋለሁ ብላለች፡፡  መምህራኖቻችን አኩሪ አተር ማቀነባበሪያ (ወተት፣ ዘይት… መጭመቂያ)፣ ቱፉ (አይብ) ማዘጋጃ መሳሪያዎች እንዴት እንደሚያገኙ ሊነግሯቸው ቃል ስለገቡ መሳሪያዎቹን ስታገኝ የራሷን ሥራ እንደምትጀምር ተናገራለች፡፡ ማዮኔዝ ከፍስክ ምግቦች ጋር ብቻ የሚዘጋጅ ይመስለኝ ነበር ያለችው ሌላዋ ሰልጣኝ ቆንጂት ከበደ ናት፡፡ ቆንጂት ባለትዳርና የሁለት ልጆች እናት ስትሆን ከሥልጠናው በጣም ጠቃሚ እውቀት ማግኘቷን ተናግራለች፡፡ እዚህ፣ በቀላል መንገድ ከአኩሪ አተር ወተት ቱፉ (አይብ)፣ ከኦሃራ (ተረፈ - ምርት) ብዙ ነገር እንደሚሰራና ከአኩሪ አተር ምንም ነገር እንደማይጣል ተምሬአለሁ፡፡ ሥጋ በጣም እየተወደደ ነው፡፡ ብር ቢኖርም በከተማችን ውስጥ የወተት እጥረት እንዳለ እያየን ነው፡፡ የላም ወተትና የአኩሪ ወተት በምግብ ይዘት ብዙ ልዩነት እንደሌላቸው መምህራኖቻችን በማስረጃ አሳይተውናል፡፡ ስለዚህ የአኩሪ አተር ወተት እያዘጋጀን ልጆቻችንን እንመግባለን፡፡ ሰዎች “ወተት እናኮናትራለን” እያሉ ይለጥፋሉ፡፡ እኛም “የአኩሪ አተር ወተት እናኮናትራለን” ብለን የምንለጥፍበት ጊዜ ሩቅ አይደለም በማለት ስለአኩሪ አተር ጠቃሚነትና ከስልጠናው ያገኘችውን እውቀት አስረድታለች፡፡ አኩሪ አተር በጣም የተለየ የእህል ዓይነት እንደሆነ የጠቀሱት የብሌስ ማሰልጠኛ ክፍል ኃላፊ ዶ/ር ዘውዴ ወ/ገብርኤል፣ ከፍተኛ ቅባት ስላለው ከቅባት እህሎች የሚመደብ ሲሆን ከፍተኛ የፕሮቲን ይዘት ያለው በመሆኑ ከፕሮቲን ዘርፍም እንደሚመደብ ጠቁመው ከዚህ የእህል ዘር ብዙ ምግቦች ማዘጋጀት ይቻላል ብለዋል፡፡ ዶ/ር ዘውዴ፤ የአኩሪ አተር መገኛ ቻይና ብትሆንም በርካታ የሩቅ ምሥራቅ ኤስያ አገሮች እጅግ በርካታ የተለያዩ የምግብ ዓይነቶች ከአኩሪ አተር እንደሚያዘጋጁ ጠቅሰው፤ በቴክኖሎጂ እጥረትና በሌሎች ምክንያቶች ሁሉንም ዓይነት የምግብ አዘገጃጀቶች እንዳላስተማሩና ያተኮሩት ከኢትዮጵያውያን አመጋገብ ጋር በተቀራረቡት ላይ እንደሆነ አስረድተዋል፡፡ የላም ወተት በፆም ጊዜ አይጠጣም፡፡ የአኩሪ አተር ወተት ግን በፆምም ሆነ በፍስክ ይጠጣል፡፡ የላም ወተት አለርጂ ለሆነባቸው ሕፃናት በምትክነት ይሰጣል ያሉት ዶ/ር ዘውዴ፣ በፆም ጊዜ አንዳንድ ካፌዎች “የፆም ማኪያቶ አለ” የሚሉት የአኩሪ አተር ወይም የለውዝ (ኦቾሎኒ) ወተት መሆኑን ገልፀዋል። በተጨማሪም በቤት ውስጥ ሲዘጋጅ በጣም ጠቃሚ ምግብ፣ በአነስተኛ ኢንዱስትሪ ሲዘጋጅ ደግሞ የሥራ ዕድል በመፍጠር ገቢ እንደሚያስገኝ አመልክተዋል፡፡ አኩሪ አተር የሚጣል ነገር እንደሌለው ጠቅሰው፣ ተረፈ - ምርቱ ራሱ በልዩ አዘገጃጀት ለምግብነት ይውላል ያሉት በአዲስ አበባ ዩኒቨርሲቲ የህክምና ሳይንስ መምህር የሆኑት ተባባሪ ፕሮፌሰር ዶ/ር መላኩ ኡመታ፤ ከሌሎች የምግብ ዓይነቶች ጋር ተደባልቆ ለቁርስ ቅንጬ፣ ገንፎ … ሊሆን እንደሚችል ገልጸዋል፡፡ ከአኩሪ አተር ወተት፣ ቱፉ (አይብ) ዘይት፣ ቅባት፣ የቲማቲም ድልህ፣ ካችአፕ፣ ማዮኔዝ፣ ስልጆ፣ ሶያሚልክሼክ (እጅ ያስቆረጥማል) … እንደሚዘጋጅ፣ ከአቦካዶና ከማንጎ ጁስ ጋርም እንደሚስማማ፤ ከአናናስ፣ ከሎሚና ከብርቱካን ጋር እንደማይዋደድ ሰልጣኞቹ ገልጸዋል፡፡ ከ100 ግራም አኩሪ አተር 200 ግራም ዘይት የሚገኝ ሲሆን፣ ሰልጣኞቹ፤ 20 ግራም አኩሪ አተር ከ80 ግራም ጤፍ፣ 20 ግራም አኩሪ አተር ከ80 ግራም የስንዴ ዱቄት ጋር አደባልቀው እንጀራና ዳቦ ከመጋገራቸውም በላይ በሰለጠኑባቸው የአኩሪ አተር አዘገጃጀት ከ20 በላይ የተለያየ የምግብ ዓይነት ሰርተው አቅምሰዋል፡፡ ከአኩሪ አተር ተረፈ ምርት የከብቶች መኖ ለማዘጋጀትና ስልጠናውን ለአፍሪካ አግሮ ለመስጠት እቅድ መኖሩን የገለጹት የማሰልጠኛ ክፍሉ ኃላፉ ዶ/ር ዘውዴ ወ/ገብርኤል፤ ለመጀመሪያው ዙር ሰልጣኞች፣ የሥራ ዕድል ከመፍጠር አኳያ የኢንተርፕርነርሺፕ (ሀብት ፈጠራ) ሥልጠና በቂ እንዳልሆነ፣ ለሥልጠናው የተሰጠው ጊዜ ረዥም በመሆኑ የፍራፍሬ ጭማቂ አዘገጃጀት እንዲሁም ሌሎች የማቀነባበሪያ መሳሪያዎች ቢጨመሩ በማለት ሰልጣኞች ጉድለቶችን እንደጠቆሙ ገልፀው፣ የቀረቡት ቅሬታዎች ትክክል ስለሆኑ ይታረማሉ ብለዋል፡፡